แนวโน้ม SET ลงตามตปท. ผวา “เฟด” เร่งขึ้นดบ.หลัง “เงินเฟ้อ” สหรัฐสูงกว่าคาด!
โบรกฯคาดตลาดหุ้นไทยเช้านี้ปรับตัวลงตามตลาดหุ้นต่างประเทศ รับแรงกดดันตัวเลขเงินเฟ้อสหรัฐฯ พุ่ง 8.6% สูงสุดรอบ 40 ปี และสูงกว่าตลาดคาด กดดัน “เฟด” เร่งขึ้นดอกเบี้ยมากกว่า 0.50% เพื่อคุมเงินเฟ้อ โดยให้แนวต้าน 1,640 จุด แนวรับ 1,620-1,610 จุด
โบรกฯคาดตลาดหุ้นไทยเช้านี้ปรับตัวลงตามตลาดหุ้นต่างประเทศ รับแรงกดดันตัวเลขเงินเฟ้อสหรัฐฯ พุ่ง 8.6% สูงสุดรอบ 40 ปี และสูงกว่าตลาดคาด กดดัน “เฟด” เร่งขึ้นดอกเบี้ยมากกว่า 0.50% เพื่อคุมเงินเฟ้อ โดยให้แนวต้าน 1,640 จุด แนวรับ 1,620-1,610 จุด
13 มิ.ย. 2565

นายเทิดศักดิ์ ทวีธีระธรรม รองกรรมการผู้อำนวยการ สายงานวิจัย บล.เอเซีย พลัส กล่าวว่า แนวโน้มตลาดหุ้นไทยวันนี้คาดว่าปรับตัวลงตามทิศทางตลาดหุ้นต่างประเทศ หลังจากเมื่อคืนวันศุกร์ที่ผ่านมาตัวเลขเงินเฟ้อสหรัฐฯเดือนพ.ค.สูงขึ้นมาที่ 8.6% เป็นระดับสูงสุดครั้งใหม่ในรอบกว่า 40 ปี และสูงกว่าตลาดคาด ส่งผลกดดันต่อ sentiment ภาพรวมของตลาดหุ้น และในสัปดาห์นี้จะมีการประชุมธนาคารกลางสหรัฐฯ (เฟด) ทำให้ตลาดมีความกังวลเกี่ยวกับการดำเนินนโยบายการเงินของสหรัฐฯมีโอกาสเข้มงวดมากขึ้น โดยเฉพาะการเร่งขึ้นดอกเบี้ยมากกว่า 0.50% เพื่อควบคุมเงินเฟ้อ ซึ่งเป็นปัจจัยหลักที่กดดันตลาดในวันนี้ โดยให้แนวต้าน 1,640 จุด แนวรับ 1,620-1,610 จุด
ด้าน บล.เคทีบีเอสที คาดกรอบดัชนีฯ สัปดาห์นี้ 1,600-1,650 จุด (สัปดาห์ที่ผ่านมาปิดที่ 1,632.62 จุด / -0.91%) โดยตลาดหุ้นวันแรกอาจปรับตัวลงมาก เพราะตัวเลขเงินเฟ้อสหรัฐฯที่สูงมากและเฟดอาจขึ้นดอกเบี้ยถึง 0.75% ในครั้งนี้ (เดิมคาด 0.50%) และเหวี่ยงแรงอีกครั้งหลังทราบผลประชุมในวันพฤหัส (16 มิ.ย.) นอกจากนี้ จับตาประธานาธิบดีโจ ไบเดน แก้ปัญหาเงินเฟ้อ และราคาน้ำมันที่สูง ขณะที่สถานการณ์ยูเครน-รัสเซีย ยังดูอึมครึม การเจรจาล้มเหลว กระทบเศรษฐกิจโลก
รวมทั้งจีนมีการล็อกดาวน์บางเมือง อาทิ ปักกิ่ง เซี่ยงไฮ้ การเปิดเมืองน่าจะช้าออกไป กลับมากดดันตลาดอีกครั้ง กระทบต่อหุ้นส่งออก-เดินเรือ